Nyuwo Amiravo, Munrowa Wiilokiherya Sai Wira Mbatiziwe? | Yoosoma\nMUSOME VA Acholi Albaniano Alemao Amharica Armeniano Aymara Azerbaijani Azerbaijani (Cirilico) Chitumbuka Ekunya Emakhuwa Englexi Eslovaco Esloveniano Espanyola Estoniano Finlandês Holandexi Ibanag Icelandic Igbo Iloko Indonesiano Isoko Italian Javanese Lhukonzo Lithuanian Luo Macedoniano Malaiano Malayi Mixe Mongolian Moore Ndau Ndebele (Zimbabwe) Nepali Nias Norueguês Nttaava Ninlavuliwa ni Matata na Equador Nttaava Ninlavuliwa ni Matata na eChina Nttaava Ninlavuliwa ni Matata na oBrasil Nttaava Ninlavuliwa ni Matata na oBretanha Nttaava Ninlavuliwa ni Matata na oChile Nttaava Ninlavuliwa ni Matata na oFinlandia Nttaava Ninlavuliwa ni Matata na oJapao Nttaava Ninlavuliwa ni Matata na oMéxico Nttaava Ninlavuliwa ni Matata na oPerú Nttaava Ninlavuliwa ni Matata na oPolônia Nttaava Ninlavuliwa ni Matata na oRussia Nttaava Ninlavuliwa ni Matata na oVenezuela Nttaava Ninlavuliwa ni Matata na oZimbabwe Nttaava Ninlavuliwa ni Matata na wAmerica Nttaava Ninlavuliwa ni Matata na wAngola Nttaava Ninlavuliwa ni Matata na wArgentina Nttaava Ninlavuliwa ni Matata na wEspanha Nttaava Ninlavuliwa ni Matata na wItalia Nttaava Ninlavuliwa ni Matata ni oColombia Nyungwe Oromo Ossetian Pangasinano Papiamento (Aruba) Papiamento (Curaçao) Persa Pidgin das Ilhas Salomão Polônia Punjabi Quechua (Bolivia) Romanian Runyankore Russo Samoano Sena Serviano Serviano (Romeno) Shona Sidama Sinhala Sranantongo Swahili Tagalog Tajiki Tamil Tatar Tcheca Telugu Tetun Dili Thai Tigrinya Turkmen Tuvaluan Tzotzil Ukraniano Urdu Urhobo Uzbek Waray-Waray Wolaita Yoruba Zapoteki (Isthmus eBashkir eBatak (ya oKaro) eBatak (ya oToba) eBengali eBicoli eBulgariano eCatalao eCebuano eChichewa eChinexi Mandarin (Tradicional) eChinexi Mandarin (Yookhweya) eChitonga (Malawi) eChiyao eChuvash eCroasia eDinamarca eFijiano eFransexi eGeorgiano eGriki eGuarani eGujarati eGun eHeeberi eHiligaynon eHindi eHiri Motu eHungaro eJaponexi eKannada eKikamba eKikuyu eKinyarwanda eKirghiz eKiribati eKirundi eKorean eKurdish Kurmanji (Caucasus) eKurdish Kurmanji (Cyrillic) eLetônia eLuganda eMalagaxe eMarathi eMaya eSango eSuweku eTok Pisin eTshwa eTurkish eZande vietnamita Árabe\n“Muluku aka! Wira otthuna wanyu t’unkisivela”.—ESAL. 40:9.\nISIPO: 51, 48\nOntaphulela exeeni ‘wakhela ni wamini wolipa’?\nExeeni ekhanle ‘mwettelo wowarya’ ni miteko ‘somwiwelela Muluku’?\nWuupuwelela mukuttho wowoopola onrowa wookhaliheryani sai wuncererya omuxukhurela wanyu Yehova?\n1, 2. (a) Mutthokiherye etthu enooniherya wira obatizo etthu yuulupale. (b) Etthu xeeni mutthu onitthuneya awe osuwela ohinatthi obatiziwa, ni mwaha wa xeeni?\nNIIREKE nyuwo mwa mmiravo muniphavela obatiziwa? Akhala wira ti siiso, eyo eparakha yuulupale erina anyu. Ntoko siiwale ahu mwaha ovinre, obatiziwa yoothanla yuulupale. Enooniherya wira nyuwo muhiivahererya wa Yehova, eyo piiyo, moomuleiherya omurumeela okumi anyu wotheene ni munrowa opakaka yootthuna awe ovikana itthu sikina. Okhala wira obatizo etthu yuulupale, nto muhaana obatiziwa paahi akhala wira muhinnuwa momunepani, munniphavela tthiri obatiziwa ni munnisuwela oratteene ele enitaphulela aya wiivahererya wa Yehova.\n2 Sai akhala wira nlelo khamusuwelenxe mwaalikanne ene wira mbatiziwe? Aahiiso munoona wira moolikana wira mbatiziwe, masi anamuyari anyu anoona wira muhaana wunnuwa toko ni wiixutta itthu sinceene? Muhixanke! Murumeele okathi owo munilipelela anyu wira munnuwe momunepani, nto mphwanelele obatiziwa. Okathi owo munilipelela anyu, muhaana okhalana soolukama iya tthaaru: (1) itthu sinikupali anyu, (2) miteko sanyu, ni (3) oxukhurela wanyu.\nITTHU SINIKUPALI ANYU\n3, 4. Amiravo anrowa wiixutta exeeni ni ntakiheryo na Timootheyo?\n3 Muupuwele moota mwaarowa anyu waakhula makoho ala: Exeeni enikikupaliha wira Muluku ookhala? Exeeni enikikupaliha wira Biibiliya uupuxeriwe ni Muluku? Exeeni enikiiriha wuupuwela wira fataari otthara malakiheryo anivahiwa ni Muluku ohiya otthara mweettelo wa mulaponi? Makoho ala khapakeliwe wira yaakanyerye muupuwelo anyu. Ohiya-vo, animookhaliheryani otthara miruku sa Paulo sini: “Nwerye osuwela . . . ekhanle yorera, enimusivela Muluku ni ya xariya”. (aRom. 12:2) Xeeni maKristau a oRoma yaatthuneya aya osuwelexa itthu yaakupanli aya khalai?\n4 Nwehe ntakiheryo nimosa na mBiibiliyani. Timootheyo aanisuwela Soolempwa oratteene. Owo aahiixuttihiwa ‘okhuma enamwane awe’, ni maama awe vamosa ni piipi awe. Hata vari siiso, Paulo aahimutumererya Timootheyo wira: “Mulipiheryeke sothene sixuttalyanyu, seiyo sakhenlyanyu ni wamini wolipa”. (2 Tim. 3:14, 15) Moovarihana ni eliivuru emosa, nuulumo noowi “sakhenlyanyu ni wamini wolipa” onitaphulela “ohihoverya wira etthu eniixutta awe, ekeekhai”. Timootheyo aahaakhelela ekeekhai. Owo khahiyo aakhelenle mwaha wookhanyereriwa ni maama awe vamosa ni piipi awe, masi, mwaha woowi owo aahikupali mwaneene.—Mmusome aRoma 12:1.\n5, 6. Xeeni vanitthuneya aya opacerya waarumeela ankhili anyu nlelo muryeene mmiravo?\n5 Ankhi nyuwo? Woonasa wene mpacenrye khalai osuwela ekeekhai. Akhala ti siiso, mutokose oratteene mathowa aniwiirihani okupali. Eyo enimoolipihani, ni enimookhaliheryani osyaka owokiwa ni apatthani anyu, olumwenku wa Satana hata muupuwelo anyu.\n6 Wiixutta orumeela muupuwelo anyu nlelo muryeene mmiravo, onimookhaliheryani owaakhula oratteene apatthani anyu yookohakani itthu ntoko iya: ‘Exeeni enookupalihani wira Muluku ookhala? Xeeni Muluku oneemererya awe ohaawa valaponi? Vaniweryaneya sai Muluku ohikhalana ephattuwelo?’ Mwailokiherya, makoho awo khanirowa otteettheiha waamini wanyu, masi anrowa woolipiheryani ovikaniha omutokosa Biibiliya.\n7-9. Mutthokiherye moota epantte ya websaite ahu eni: “O Que a Bíblia Realmente Ensina?”, enrowa aya wookhaliheryani olipiha sookupali sanyu.\n7 Omusoma Biibiliya oratteene onimookhaliheryani waakhula makoho anyu ni olipiha sookupali sanyu. (Mit. 17:11) Nookhalana iliivuru sinceene sinrowa wookhaliheryani opaka eyo. Anceene annoona oreerela othokorerya ebroxura A Origem da Vida—Cinco Perguntas Que Merecem Respostas ni eliivuru Existe um Criador Que Se Importa com Você? Amiravo akina annisiveliwa ni annittottela mureerelo mpantta oniphwanyaneya websaite ahu jw.org, oni “O Que a Bíblia Realmente Ensina?” Mphavelase opuro oni ENSINOS BÍBLICOS. Khula mwaha wa epantte ela, epakeliwe wookhaliheryani olipiha okupali wanyu mwaha wa mBiibiliyani onithokorerya anyu.\n8 Okhala wira munnimusoma Biibiliya, nyuwo munnisuwela waakhula makoho kamosa-kamosa anikumiheriwa epantte eyo. Masi niireke munnisuwela tthiri nthowa naya onaakhuliwa aya siiso? Epantte ela ya websaite ahu enimookhaliheryani wuupuwelela soolepa sinceene, nto khiyalepa muupuwelo anyu voohimya sa soolepa iyo. Nave pooti wookhaliheryani ompaka palano moota munrowa anyu waatthokiherya akina sookupali sanyu. Epantte ela eniphwanyaneya websaite ahu eni “O Que a Bíblia Realmente Ensina?” ennaakhaliherya amiravo anceene olipiha sookupali saya. Vaaweryaneyaka, murumeele mpantta ola okathi onimusoma anyu Biibiliya mekhinyu.\n9 Olipiherya itthu sinikupali anyu, enamuna emosa enooniherya wira munniphavela obatiziwa. Murokora mmosa mwali aahimmye so: “Kihinatthi olakela obatiziwa, kaahimusoma Biibiliya khuweha wira ela etiini yekeekhai. Nto khula nihiku ninvira, yookupali eyo enootepa wunnuwa”.\n10. Nthowa xeeni Kristau oobatiziwa onitthuneya awe okhalana miteko sinooniherya waamini wawe?\n10 Biibiliya onihimya so: “Wamini, wahikhalane miteko sorera ohòkhwa”. (Yak. 2:17) Akhala wira sookupali sanyu ti soolipa, muhaana wooniherya ni miteko. Miteko xeeni? Biibiliya onihimya wira sihaana okhala miteko ‘sowarya ni somwiwelela Muluku’.—Mmusome 2 Pedru 3:11.\n11. Mutthokiherye nuulumo noowi ‘mwettelo wowarya’.\n11 Wira mutthu ooniherye miteko ‘sowarya’, ohaana okhalana mweettelo wooloka. Mweettelo anyu ori sai? Mwa ntakiheryo, muupuwele myeeri 6 sivinre. Niireke ‘muhalimaleliha ankhili anyu’, khiyasuwela ohiyaniha etthu yooloka ni yoohiloka? (aHéb. 5:14) Niireke munnuupuwela ekwaha emosa mwaakhoottale anyu yooweeha wala okhanyereriwa ni apatthani? Niireke mweettelo anyu oxikola onnivarihana ni waamini wanyu? Niireke munnaakiherya waamini wanyu, wala munaatakiha anaxikola akhwiinyu wira muhiveehiweke? (1 Ped. 4:3, 4) Okhala wene hiyo naatthu oohimalela. Hata arumeyi a Yehova animurumeela okhuma khalai, ikwaha sikina annoovelela waakiherya waamini waya vari atthu. Masi, mutthu iivaherenrye wa Yehova khonuuleliwa muru okhala Namoona a Yehova, nave mweettelo awe onnooniherya eyo.\n12. Sinitaphulela exeeni miteko ‘somwiwelela Muluku’, nto nyuwo munoonela sai?\n12 Sinitaphulela exeeni miteko ‘somwiwelela Muluku’? Sinihela muhina miteko sinivara anyu mmulokoni, ntoko ohicompela mithukumano ni muteko woolaleerya. Onnihela-tho muhina ovara miteko seiyo sihiniwehiwa ni atthu akina ntoko mavekelo anyu ni omusoma Biibiliya. Mutthu iivaherenrye wa Yehova khoninyoonyeriwa miteko iyo. Khula okathi onrowa okhalanaka moonelo ntoko wa Mwene Davidi, yoowo aalempe so: “Muluku aka! Wira otthuna wanyu t’unkisivela. Kinnettela ikano sanyu ni murim’aka wothene”.—Esal. 40:9.\n13, 14. Itthu xeeni sinrowa wookhaliheryani ovara miteko ‘sowarya ni somwiwelela Muluku’, nto amiravo akina attottenle sai mureerelo itthu iyo?\n13 Wira mukhaliheriwe okhalana soolukama, yookhala epantte ya eliivuru Os Jovens Perguntam—Respostas Práticas, Volume 2 epaaxina 308 ni 309. Epantte ela ennookhaliheryani olepa waakhuliwa makoho ntoko ala: “Mavekelo anyu tooluluwanya, ni annooniherya wira munnimphenta Yehova?” “Exeeni enithokorerya anyu okathi munimusoma anyu Biibiliya?” “Niireke munnirowa olaleerya hata anamuyari anyu ahirowaka?” Epantte eyo, yookhalana opuro woolepa itthu siniphavela anyu olokiherya voohimya sa mavekelo anyu, yoosoma anyu ni muteko woolaleerya.\n14 Amiravo anceene anuupuwela obatiziwa, annoona wira epantte ela ennikhaliherya vanceene. Murokora mmosa mwali oniitthaniwa Tilda onihimya so: “Kaahirumeela mpantta owo wira kilepeke soolukama saka. Vakhaani-vakhaani kaahiwerya ophwanya soolukama iyo, nto nuuvira mwaakha mmosa kaahilikana wira kibatiziwe”. Munna mmosa mmiravo oniitthaniwa Patrick, aahittottela mureerelo epantte eyo. Owo onihimya so: “Kaanisuwela soolukama saka, masi olepa soolukama iyo waahikikhaliherya wiimananiha vanceene wira kiphwanye”.\nNiireke mwanvikaniha omurumeela Yehova hata anamuyari anyu ahiyale ene? (Nwehe ettima 15)\n15. Mutthokiherye nthowa naya vahinreerela aya okhanyereriwa obatiziwa.\n15 Nikoho nimosa nipakiwe epantte eyo ya eliivuru nnihimya so: “Niireke mwanvikaniha omurumeela Yehova hata anamuyari wala apatthani anyu ahiyale ene?” Muupuweleke wira ntoko muKristau owiivahererya ni oobatiziwa, nyuwo mmensinyu munrowa waakhula ohoolo wa Yehova. Nto muteko oninvarela anyu Yehova khonlipa ni atthu akina nnakhala anamuyari anyu. Miteko ni mweettelo anyu wooloka, sinooniherya wira moovarexexa ekeekhai, ni wira munniimananiha wira mbatiziwe.\n16, 17. (a) Exeeni enirowa omutumererya mutthu okhala muKristau? (b) Muhimye nlikanyiho nnooniherya oxukhuru.\n16 Mulopwana mmosa aasuwela oratteene Nlamulo na Moise, aahimukoha Yesu oriki: “Mwa soruma sothene yulupalexa pivi?” Yesu aahimwaakhula wira: “Mwaphenteke Apwiya Muluku anyu ni murim’anyu wothene n’iroho anyu yothene n’usuwela wanyu wothene”. (Math. 22:35-37) Nto Yesu aahooniherya etthu enimwiiriha mutthu okhalana miteko sooloka ni ophavela obatiziwa, eyo piiyo, omphenta Yehova ni murima wotheene. Enamuna emosa ya wunnuuherya omphenta wanyu Yehova, ori wuupuwelela yoovaha yuulupale ya Muluku, eyo piiyo, mukuttho wowoopola wa Mwanawe. (Mmusome 2 aKorinto 5:14, 15; 1 Yohani 4:9, 19.) Wuupuwelela yoovaha eyo onoowiirihani ophavela wooniherya oxukhuru wanyu.\n17 Oxukhurela wanyu yoovaha pooti olikanyihiwaka so: Muupuwele vaakhanle wira mutthu mmosa oowoopolani okathi mwaasama anyu mmaasini. Niireke nuumala okumihiwa, mwaarowa owaani munaliyala etthu yiireliwe anyu? Nnaari! Mwamphavela opaka etthu wira mmuxukhurele ole owooponleni, maana mutthu owo ohoopola okumi anyu. Hiyo nohaana omuxukhurela vanceene Yehova ni Yesu Kristu. Wahaakhanle mukuttho wa Yesu, otheene ahu naamusama mutampini ni mookhwaani. Mwaha wa oniphenta wawe, khunivaha yowoopola, vano nookhalana eparakha ya okhalana okumi ohinimala mparayiisu valaponi!\n18, 19. (a) Xeeni vahinireerela aya woova omurumeela Yehova? (b) Omurumeela Yehova onikumiherya mireerelo xeeni?\n18 Niireke munnixukhurela ele Yehova oniwiirelaweni? Vakhala ti siiso, weeso vannireerela ovahererya okumi anyu ni obatiziwa. Muupuweleke wira wiivahererya wa Yehova onitaphulela ommanela natiri wira munrowa omurumeelaka okumi anyu wotheene, okathi wooxankiha ni wooreerela. Niireke muhaana woovelela ommana natiri owo? Nnaari! Muhiliyaleke wira Yehova oniphavela mureerelo anyu, nave owo “onnatthuvela ale animphavela”. (aHéb. 11:6) Wiivahererya wa Yehova ni obatiziwa khonihonona okumi anyu, masi onnikumiherya mireerelo. Munna mmosa vano orina iyaakha 24, yoowo obatiziwe ohinatthi ophiyeriha iyaakha 13, onihimya so: “Woonasa wene kaarowa wiiwexexa itthu oratteene vaakhanle wira kibatiziwe kinnuwale ene, masi wiivahererya kiryeene mmiravo wookikhaliherya ohiphavela itthu sa mulaponi”.\n19 Yehova toovirikana ni Satana, maana Satana nanrima! Satana khonaavaha etthu yoosuwanyeya ale animutthara. Tthiri khivaniweryaneya woovahani etthu ehirina awe. Owo mwaneene khorina ihapari sooreera ni khorina nlipelelo. Etthu Satana eniwerya awe woovahani khelonke, maana ti yeeyo yena onilipelela awe, eyo piiyo, opwetexiwa!—Wis. 20:10.\n20. Mmiravo opakeke exeeni wira olikanele wiivahererya wa Yehova ni obatiziwa? (Nwehe ekaaxa eni: “ Wira Mukhaliheriwe Wunnuwa Momunepani”.)\n20 Tthiri, wiivahererya wa Yehova ti etthu yooreerela opaka. Niireke moolikana wira mwiivahererye wa Yehova? Akhala wira ti siiso, weeso muhoovelele. Masi akhala wira nlelo munniphavela olipelela vakhaani, murumeele malakiheryo avahiwe mwaha ola wira mphwanye yoolukama anyu. Paulo aahaalepela maKristau a oFilipi, oriki: “Etthu p’itthu enkhumelela, vavo vaphiyalyahu, nivikaneke nettaka ephiro emosaru”. (aFil. 3:16) Mwatthara miruku iya, moohipisa munoophavela ovahererya okumi anyu wa Yehova ni obatiziwa.\nWIRA MUKHALIHERIWE WUNNUWA MOMUNEPANI\nMyaha Sikumiheriwe erevista Despertai!—“Jovens Perguntam”\n“Kinrowa Olokiherya Sai Mavekelo Aka?—Novembro 2008\n“Kipake Exeeni Wira Yoosoma Aka ya Biibiliya Ekhale Yoohakalaliha?—Abril 2009\n“Miyo ka Mutthu a Mukhalelo Xeeni?—Outubro 2011\n“Kipake Exeeni Wira Kisiveliweke Omusoma Biibiliya?—Feverero 2012\n“Xeeni Vanitthuneya Aka Orowa Omuthukumanoni?—Abril 2012\nMyaha Sikumiheriwe Eliivuru Os Jovens Perguntam—Respostas Práticas\n“Kinrowa Osiveliwa Sai Omukokhorela Muluku?—muru 38\n“Exeeni Enikiiriha Woova Olaleerya Oxikola?—muru 17\n“Xeeni Weettelaka Malakiheryo a Biibiliya?—muru 34\n“Kinrowa Okhala Sai Mpatthani a Muluku?—muru 35\n“Kiireke Kihaana Obatiziwa?—muru 37